Petra Krištúfková

Bc. Petra Krištúfková (* 8. apríl 1977, Bratislava) je slovenská politička, od roku 2016 poslankyňa Národnej rady SR za hnutie SME RODINA a podpredsedníčka hnutia SME RODINA.
Životopis.
Petra Krištúfková sa narodila v apríli 1977 v Bratislave. Študovala na Obchodnej akadémii v Bratislave, štúdium prerušila pre tehotenstvo a dokončila až v roku 2002. V roku 2019 vyštudovala bakalársky stupeň štúdia na Stredoeurópskej vysokej škole v Skalici v programe Životné prostredie – ochrana a využívanie krajiny. Od roku 2000 do roku 2016 pracovala ako podnikateľka.
Politická kariéra.
V roku 2015 sa Krištúfková dostala na 5. miesto kandidátnej listiny strany Borisa Kollára SME RODINA. V parlamentných voľbách v marci 2016 bola zvolená za poslankyňu NR SR so ziskom 8 824 preferenčných hlasov. V parlamente pôsobila vo Výbore NR SR pre sociálne veci. V rokoch 20162018 pôsobila tiež v Osobitnom kontrolnom výbore NR SR na kontrolu Vojenského spravodajstva, odkiaľ bola odvolaná na návrh SNS pre jej niekdajšie kontakty s podsvetím.
Na kandidátke SME RODINA kandidovala aj vo voľbách v roku 2020, z tretieho miesta kandidátnej listiny. V parlamentných voľbách vo februári 2020 bola opätovne zvolená za poslankyňu NR SR so ziskom 43 206 preferenčných hlasov. V parlamente pôsobí ako podpredsedníčka Výboru NR SR pre sociálne veci.
Kontroverzie.
Splnomocnenkyňa vlády.
V júni 2020 navrhol minister práce, sociálnych vecí a rodiny SR za hnutie SME RODINA, Milan Krajniak, Krištúfkovú do čela novovytvoreného úradu, Úradu splomocnenca vlády pre rodinu. Tento návrh bol kritizovaný napr. europoslancom Michalom Šimečkom pre Krištúfkovej minulosť a nedostatočné akademické vzdelanie či prax v odbore, v ktorom mala pracovať. Krištúfková sa obhajovala tým, že kritizované udalosti sa stali už dávno a že v sociálnej oblasti sa angažovala. Krištúfková bola do funkcie vymenovaná 17. júna 2020. Už o štyri dni, 21. júna 2020, však odstúpila po tom, čo sa prevalilo, že v roku 2009 dovolenkovala na jachte Mariána Kočnera, pričom v minulosti odmietala, že by ho poznala.
Bakalárska práca.
V júni 2020 bývalý predseda strany SPOLU a vysokoškolský pedagóg Miroslav Beblavý analyzoval bakalársku prácu Krištúfkovej zo Stredoeurópskej vysokej školy v Skalici, ktorú obhájila v roku 2019. Krištúfková študovala na Ústave ekológie a environmentálnych vied v rámci študijného odboru ochrana a využívanie krajiny, téma práce však bola "Vybrané indikátory sociálnej dimenzie života". Beblavý odhalil, že práca je plagiát pozbieraný z viacerých iných diel a článkov s absentujúcimi citáciami. Z 25 strán vlastného textu práce bolo 16 doslovne okopírovaných z iných textov.
Prácu odovzdala keď bola už takmer rok známa kauza rigoróznej práce Andreja Danka.
Po dvoch dňoch od odstúpenia rakúskej ministerky práce a rodiny Christine Aschbacherovej pre plagiátorstvo a vyzvaní Študentskej rady vysokých škôl Igorovi Matovičovi začiatkom roka 2021 o vzdaní sa jeho magisterského titulu vyzvala Komunita Zastavme korupciu vrcholových politikov, ktorí preukázateľne získali titul podvodom, a tým aj Petru Krištúfkovú, aby sa titulov vzdali.
Osobný život.
Krištúfková má dve dcéry, staršiu Vanessu s mafiánom Róbertom Diničom, mladšiu Ester s predsedom strany SME RODINA, Borisom Kollárom.